Kvartaliristilt suundusin piki rohtu sõidetud autojälgi edasi. Rongad muutusid ärevamaks, neile ei meeldinud minu liikumine mitte üks raas. Suurte puude all, kus rada metsa viib, aga sai asi selgeks - jahimehed on jäägid metsloomadele jätnud. Vähemalt viis põdranahka, hulk jalgu ja tükike sisikonda. Mõned jalad olid juba kaugemale puude alla lohistatud. Kraami jätkub pikemaks ajaks. Uurisin hoolega ümbrust, et kas pole mõnda rajakaamerat kusagile pandud, näiteks huntide või karude  jälgimiseks. Silma küll ei jäänud. Samas on kindel, et lihalõhn ja loodetav kõhutäide meelitavad sinna veel mõnda aega linde ja loomi kokku.